Bẹ́ẹ̀ ni Ọlọ́run Ọba ti fi àwọnobìnrin méje wọn-ọnnì gégùn-ún nítorí pé wọn kò náání Ẹni tí ó dá wọn. Kí a tóó kúrò lọ́dọ̀ Baba-onírùngbọ̀n-yẹ́úkẹ́ ó ti sọ̀rọ̀ púpọ̀ fún wa nípa wọn ó sì ti pa á láṣẹ fún wa wí pé bí a bá ti ń sún mọ́ etí ọ̀dọ̀ wọn kí a fi aṣọ di etí wa, àti pé ìgbà tí a bá dé ọ̀dọ̀ wọn kí a má ṣe wo apá ibi tí wọ́n wà, àwọn ń bẹ ní apá òsì níbi tí wọn gbé ń sáré kiri tí wọ́n sì ń kọrin burúkú irú èyí tí ó jẹ́ pé tí etí bá gbọ́ ojú yóò fẹ́ẹ́ wo apá ibẹ̀, bẹ́ẹ̀ ni ẹni tí ó bá rí wọn kò ní í lè llọ mọ́. Baba-onírùngbọ̀n-yẹ́úkẹ́ si ti ṣe àpèjúwe fún wa wí pé nígbà tí a bá ti dé aginjù tí ó dúdú mirinmirin, tí ẹyẹ kan ṣoṣo kò ké, tí aláǹgbá kò sáré, tí ọ̀kẹ́rẹ́ kò gun igi, tí a kò sì rí ojú ẹsẹ̀ ẹranko, kí á mọ̀ pé a dé ọ̀dọ̀ àwọn olórí-burúkú obìnrin náà kí á sì fi aṣọ di etí wa títí a ó fi dé ibi kan tí ó tẹ́jú pẹrẹsẹ. Ó wí fún wa pẹ̀lú pé nígbà tí a bá dé ọ̀dọ̀ wọn gan-an, àyà wá yóò já, irun orí wa yóó sì dìde. Ìgbà tí ó sì parí ọ̀rọ̀ rẹ́, ó ní, ‘Bí ẹ bá tí ń rí àmì wọ̀nyyí, ẹ múra ẹ máa sálọ.’
Bee ni Olorun Oba ti fi awonobinrin meje won-onni gegun-un nitori pe won ko naani Eni ti o da won. Ki a too kuro lodo Baba-onirungbon-yeuke o ti soro pupo fun wa nipa won o si ti pa a lase fun wa wi pe bi a ba ti n sun mo eti odo won ki a fi aso di eti wa, ati pe igba ti a ba de odo won ki a ma se wo apa ibi ti won wa, awon n be ni apa osi nibi ti won gbe n sare kiri ti won si n korin buruku iru eyi ti o je pe ti eti ba gbo oju yoo fee wo apa ibe, bee ni eni ti o ba ri won ko ni i le llo mo. Baba-onirungbon-yeuke si ti se apejuwe fun wa wi pe nigba ti a ba ti de aginju ti o dudu mirinmirin, ti eye kan soso ko ke, ti alangba ko sare, ti okere ko gun igi, ti a ko si ri oju ese eranko, ki a mo pe a de odo awon olori-buruku obinrin naa ki a si fi aso di eti wa titi a o fi de ibi kan ti o teju perese. O wi fun wa pelu pe nigba ti a ba de odo won gan-an, aya wa yoo ja, irun ori wa yoo si dide. Igba ti o si pari oro re, o ni, ‘Bi e ba ti n ri ami wonyyi, e mura e maa salo.’